Gelúke wol mā din bedarf
Gelúke wol mā din bedarf·
bi fúre ī luft vf erde vn̄ ī dem mer·
ſwc kv̄ſt eī mā gelernet hat·
dv́ frumt ī an dich niht·
ſvͤz iſt din kvnft dī ſcheidē ſcharf·
dv richeſt ermeſt ſvnd̾ wer·
dv leiſteſ vngeheiſſen tat·
dv trúgeſt zv̊v̾ſiht
din wildeſ welzē wūd̾lich·
verre vs mēſchlich gedenkē iſt geſt́chē·
mit ſinnē vnbegrifeklich·
iſt d̾ urſpꝛūg vs dē dv kvmſt geſlichen·
dv ſteſt dē argē ofte bi·
din wirt gefroͤit d̾ boͤſe vn̄ ǒch d̾ gůte·
ich wên es niemā wiſſende ſi·
mit welhē dienſte mā an dich helfe mv̊te·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse